钦定古今图书集成/明伦汇编/宫闱典/第051卷 > 《邢氏进号贤妃制》孙洙
## 钦定古今图书集成/明伦汇编/宫闱典/第051卷 > 《邢氏进号贤妃制》孙洙

“王宫六寝，崇建妇官；天极四星，垂著妃象。所以协宣
阴教，助穆宸闱，矧视秩于上公，必敷求于淑哲。朕励
精求治，选纳尢希，嫔嫱靡充，位号多阙。兹延登于邦
媛，用播告于路朝。婉仪邢氏，德称后庭，体合法相，居
念《保阿》之训，动循环珮之音，授弓矢于媒祠，占熊罴
于吉梦。是宜详按旧典，升备列妃，进参褕狄之华，益”
昭彤管之炜。坐论妇礼，正始国风。品冠六仪，名超九
御。於戏！《周南》之咏《卷耳》，无险诐私谒之心；《齐诗》之美
《鸡鸣》，有警戒相成之道。宠灵烜赫，礼秩优隆。匪时婉
嫟之良，畴若褒嘉之命。佐后内治，尔尚勉哉。